Imtella' Diċembru 29, 2020 Fondazzjoni Kreattività fi ħdan iċ-Ċentru tal-Kreattività fil-Kavallier ta' San Ġakbu qed tiċċelebra l-20 anniversarju mit-twaqqif tagħha. F'intervista ma' TVM, kemm iċ-Chairman tal-Fondazzjoni u wkoll id-Direttur Artistiku ta' Spazju Kreattiv qablu li l-pandemija ħalliet l-effetti sew tagħha fuq il-produzzjonijiet f'dan il-post. Madankollu huma għamlu minn kollox biex il-programm ta' produzzjonijiet u attivitajiet jibqa' għaddej skont il-mizuri ta' prevenzjoni tal-coronavirus. L-anniversarju fl-aħħar ġimgħat kien iċċelebrat b'għadd ta' proġetti, ewlieni fosthom ħajt li jfakkar dawk l-avvenimenti li spikkaw l-aktar tul is-snin. Iċ-Chairman tal-Fondazzjoni Kreattività', Rupert Cefai, qal li l-għan hu li t-teatru fiċ-ċentru tal-kreattività fil-Kavallier ta' San Ġakbu jibqa' jimmarka minn fejn telaq. "L-aħħar proġett li varajna huwa r-riġenerazzjoni taż-żona quddiem it-teatru stess billi ċċelebrajna 20 sena ta' produzzjonijiet partikolari u xogħlijiet partikolari li ħallew impatt fuq l-istorja tal-Fondazzjoni… Dejjem emminna li biex timxi ' l quddiem, speċjalment f'settur tal-kreattività, trid ikollok idea ċara x'kien il-passat tiegħek. Inutli nħarsu dejjem 'il quddiem biss mingħajr ma nkunu nafu x'inhi l-istorja tal-Fondazzjoni." Bla dubju li l-pandemija tal-coronavirus laqtet is-settur tal-kultura u l-produzzjonijiet fil-laħam il-ħaj. Id-Direttur Artistiku ta' Spazju Kreattiv, Daniel Azzopardi, qal li Spazju Kreattiv għamel minn kollox biex ma jwaqqafx il-produzzjonijiet, dejjem skont il-miżuri ta' prevenzjoni kontra l-coronavirus. "Aħna bħala ċentru nazzjonali kreattività ħassejna dmir li nkomplu bl-attività tagħna, anke minħabba l-fatt li s-settur għaddej minn żmien diffiċli bħall-bqija tad-dinja, u ħassejna li għandna noffru l-opportunità lill-artisti li jikkollaboraw magħna biex ikomplu jtellgħu l-prassi u x-xogħol tagħhom. Li għamilna flimkien mat-tim tiegħi kien li nkomplu bil-ħidma tagħna imma nadattaw għaċ-ċirkostanzi. Ovvjament qajjimna ħafna preżenza online, anke tkellimna mal-artisti b'mod li l-proġetti tagħhom ma jkollhomx biss preżenza fiżika ġewwa l-Kavallier ta' San Ġakbu, imma wkoll fuq livell online." U x'għandu ppjanat Spazju Kreattività għas-sena li se tibda fi ftit ġranet oħra? "Se nkomplu bix-xogħol li kien ippjanat. Għandna numru ta' produzzjonijiet, numru ta' proġetti, filfatt mal-bidu tas-sena għandna 2 esebizzjonijiet ġodda li se jittellgħu fis-swali tagħna u anke produzzjonijiet f'dan it-teatru ovvjament insegwu d-direttivi tas-saħħa, kif qed taraw warajja hemm id-distanza soċjali mill-udjenzi u xorta se ntellgħu l-istaġun tat-teatru." B'hekk dawn il-produzzjonijiet ikomplu jżewqu l-programmi ta' attivitajiet li dejjem kellu ċ-Ċentru ta' Kreattività li fetaħ il-bibien tiegħu fit-22 ta' Settembru tas-sena 2000, wara li ġie restawrat il-Kavallier ta' San Ġakbu fil-Belt Valletta.